Den 17-årige Molham Omar Souliman menes at stå bag branden i ungdomsboligerne i Roskilde i sidste uge. Nu er han flygtet fra politiet.

84 mennesker blev evakueret og otte personer blev sendt direkte på hospitalet med røgforgiftning, da en påsat brand hærgede et værelse i Spritfabrikkens Ungdomsboliger onsdag i sidste uge.

Få dage efter blev den 17-årige Molham Omar Souliman anholdt for brandstiftelse.

Og nu er han flygtet.

Den 17-årige blev fængslet i surrogat på en lukket institution for unge, og det er herfra, at han nu er stukket af.

Politiet efterlyser den 17-årige Molham Omar Souliman, der er varetægtsfængslet lørdag den 21. januar ved Retten i Roskilde i forbindelse med forsætlig brandstiftelse på Møllehusene i Roskilde, der fandt sted den 18. januar.

Politiet har aftenen og natten igennem ledt efter den 17-årige på relevante adresser i Roskilde, hvor de formoder, at han gemmer sig. Det er indtil nu ikke lykkedes at finde ham, og derfor går politiet nu ud med en offentlig efterlysning af Molham Omar Souliman.

Politiet håber, at man hurtigt får anholdt den pågældende, og de opfordrer til, at politiet straks kontaktes, hvis man ser ham. Ring til politiet på 114.